ప్రభుత్వోద్యోగాల కుదింపు సర్కార్‌ను గట్టెక్కించిన ప్రభుత్వరంగం
- నీటి బుడగలా సేవారంగం
- దానిలోకే ఎఫ్‌డీఐలు
- స్పష్టం చేసిన ఆర్ధిక సర్వే
నవతెలంగాణ-హైదరాబాద్‌బ్యూరో
ప్రయివేటు మంత్రం జపిస్తున్న మోడీ సర్కార్‌ నిజస్వరూపాన్ని 2015-16 ఆర్ధిక సర్వే బట్టబయలు చేసింది. ఈ సర్వే నివేదికను శుక్రవారంనాడు పార్లమెంటు సమావేశాల సందర్భంగా ఆర్ధిక శాఖ విడుదల చేసింది. సామాన్య ప్రజానీకాన్ని విస్తుగొల్పే అనేక అంశాలు ఈ సర్వేలో ఉన్నాయి. అయితే వాటిని నేరుగా ప్రస్తావించే ధైర్యాన్ని మోడీ సర్కార్‌ చేయలేదు. సామాన్యుడికి అర్ధంకాని పరిభాషలో దేశ స్థూల జాతీయోత్పత్తికి (జీడీపీ) ముడిపెట్టి అంకెల గారడీ చేసే ప్రయత్నం చేసింది. ప్రభుత్వరంగాన్ని నిర్వీర్యం చేసేలా సంస్కరణల విధానాల్ని భుజానమోస్తున్న మోడీ సర్కార్‌ను అదే ప్రభుత్వ రంగం ఆర్ధికంగా నిలదొక్కుకునేలా చేయడం గమనార్హం.
తగ్గిపోయిన ప్రభుత్వోద్యోగులు
గతంతో పోల్చితే ప్రభుత్వరంగ ఉద్యోగుల సంఖ్య 2012 నాటికే 5.8 లక్షలు తగ్గిపోయింది. 2006లో ప్రభుత్వోద్యోగుల సంఖ్య 181.9 లక్షలు కాగా ఆర్ధిక సర్వే గణాంకాల ప్రకారం ఈ సంఖ్య 176.1 లక్షలకు పడిపోయింది. అంటే దాదాపు 5.8 లక్షల మంది ప్రభుత్వోద్యోగులు తగ్గిపోయారు.
పారిశ్రామికరంగంలోనూ...
మైనింగ్‌, వ్యవసాయం, గ్యాస్‌, విద్యుత్‌, హౌల్‌సేల్‌ వ్యాపారం వగైరాలు నిర్వహించే పారిశ్రామికరంగంలో ఉద్యోగుల సంఖ్య 2006లో 178.7 లక్షలు కాగా, ఇప్పుడు 173.3 లక్షలకు తగ్గింది. ఇక్కడ కూడా 5.4 లక్షల మంది ఉద్యోగులు తగ్గిపోయారు. అయితే గడచిన మూడేళ్లలో ఈ సంఖ్య మరింత తగ్గిపోయిన విషయం తెలిసిందే. ఆ వివరాల్ని ఆర్ధిక సర్వేలో వెల్లడించలేదు.
లాభాల బాటలో ప్రభుత్వరంగ సంస్థలు
2014-15లో దేశంలో 235 ప్రధానమైన ప్రభుత్వరంగ సంస్థలు ఉన్నాయి. వీటిలో 18.34 లక్షల మంది ఉద్యోగులు పనిచేస్తున్నారు. ఉదాహరణకు ఓఎన్‌జీసీ, విద్యుత్‌ సంస్థలు, అల్యూమినియం, ఉక్కు పరిశ్రమలు, బీఎస్‌ఎన్‌ఎల్‌ వంటివి ఈ జాబితాలో ఉన్నాయి. 235 ప్రభుత్వరంగ సంస్థల టర్నోవర్‌ రూ.19.95 లక్షల కోట్లుకాగా, రూ.2.81 లక్షల కోట్ల లాభాల్ని ఆర్జించాయని ప్రస్తుత ఆర్ధిక సర్వే వెల్లడించింది. పన్నులు, ఇతర ఖర్చులు, షేర్‌ హౌల్డర్లకు రూ.56,527 కోట్ల డివిడెండ్‌ చెల్లింపులు పోనూ ఈ సంస్థల నికర లాభం రూ.1.30 లక్షల కోట్లు ఆర్జించాయని ఆర్ధిక సర్వే తెలిపింది.
స్థిర ఆదాయం వీటివల్లే...
వ్యవసాయరంగం ద్వారా 2014-15లో ప్రభుత్వానికి రూ.24 లక్షల కోట్ల ఆదాయం (19.57 శాతం) వచ్చినట్టు ఆర్ధిక సర్వే వెల్లడించింది. అయితే వ్యవసాయాధారిత పరిశ్రమలన్నీ ప్రయివేటు రంగంలోనే ఉండటం వల్ల ఆయా లాభాలన్నీ వారికే వెళ్తున్నాయి. ఈ పరిశ్రమలు కూడా ప్రభుత్వ రంగంలో ఉంటే మధ్య దళారుల బెడద వదలడంతోపాటు వచ్చే ఆదాయం మొత్తం కార్మికులు, రైతులకే చెందుతుంది. ఆర్ధిక సర్వే గణాంకాలు ఇవే అంశాల్ని స్పష్టంచేస్తున్నాయి.
పారిశ్రామికరంగం ద్వారా 2014-15లో దేశఖజానాకు రూ.56.01 కోట్ల ఆదాయం (45.72 శాతం) వచ్చింది. 2013-14 నుంచి ఈ రంగం స్థిరంగా ఉంది. ఎలాంటి పెరుగుదల లేదు. ఉద్యోగ, ఉపాధి అవకాశాలు ఈరంగంలోనే ఎక్కువగా లభిస్తాయి. మోడీ సర్కార్‌ ఈ రంగం విస్త్రుతికి చేస్తున్న ప్రయత్నాలు అంతంతమాత్రంగానే ఉన్నాయి. విదేశీ పెట్టుబడులు అంటూ దేశాలు పట్టి తిరుగుతున్నా ఆశించిన స్థాయిలో పెట్టుబడులు రావట్లేదని ఆర్ధిక సర్వే గణాంకాలు తేల్చి చెప్పాయి. జాతీయ ఆదాయం రూ.122 లక్షల కోట్లలో పై రెండు రంగాల నుంచే రూ.80.01 కోట్ల ఆదాయం సమకూరింది.
సేవారంగంలో పెరిగిన ఉద్యోగాలు
మోడీ సర్కార్‌ ఆశలు పెట్టుకున్న సేవారంగంలో మాత్రం ఉద్యోగుల సంఖ్య గణనీయంగా పెరిగింది. 2006లో ఈ రంగంలో 87.7 లక్షల మంది ఉద్యోగులు పనిచేస్తుండగా ఆ సంఖ్య 119.4 లక్షలకు పెరిగింది. ఈ రంగంలో దాదాపు 31.8 లక్షల ఉద్యోగాలు పెరిగాయి. సేవారంగం ద్వారా వచ్చే ఆదాయం గాలిబుడగ వంటిదే. అది ఎప్పుడు పేలిపోతుందో తెలీదు. ఈ రంగంలోకి మోడీ సర్కార్‌ విదేశీ పెట్టుబడుల్ని (ఎఫ్‌డీఐ) భారీగా స్వాగతిస్తున్న విషయం తెలిసిందే. ఆర్ధికరంగం, ఇన్సూరెన్స్‌, రియల్‌ఎస్టేట్‌, సామాజిక సేవలు, వ్యక్తిగత ఉపాధి వగైరాలు సేవా రంగం పరిధిలోకి వస్తాయి. వీటిలోకి విదేశీ పెట్టుబడుల్ని స్వాగతిస్తే... పెట్టుబడిదారులు లాభాల్ని తమ ఖాతాలకు మళ్లించుకు పోతుండటం సర్వసాధారణం. ప్రభుత్వరంగంలో లాభాలు వస్తే, వాటిని తిరిగి ఆయా రంగాల విస్తరణకే ఖర్చు చేస్తారు. ప్రభుత్వరంగంలోని ఎల్‌ఐసీ సంస్థ భారతీయ రైల్వేల్లో రూ.లక్ష కోట్లకు పైగా పెట్టుబడులు పెట్టేందుకు ముందుకు వచ్చిందని గురువారంనాటి రైల్వే బడ్జెట్‌ సందర్భంగా ఆశాఖ మంత్రి సురేష్‌ప్రభు పార్లమెంటులో పేర్కొన్న విషయం తెలిసిందే. అటువంటి ఎల్‌ఐసీలో కూడా ఎఫ్‌డీఐలకు అనుమతిస్తూ ప్రభుత్వరంగాన్ని కుదించే చర్యలకు మోడీ సర్కార్‌ పాల్పడుతుండటం గమనార్హం.
మీ స్నేహితులకు రికమెండ్ చెయ్యండి